ສູນກາງ ອພສ ແຈ້ງຂ່າວມະຫາວິປະໂຍກ ຍາທ່ານໃຫຍ່ "ມະຫາງອນ ດຳລົງບຸນ" ລະພະສະລີລະສັງຂານແລ້ວ
ສູນກາງອົງການພຸດທະສາສະໜາສຳພັນແຫ່ງ ສປປ ລາວ (ສູນກາງ ອພສ) ແຈ້ງຂ່າວມະຫາວິປະໂຍກ ອົງພະຍອດແກ້ວມະຫາສັງຄະສຸທຳມາທິບໍດີ ປັນຈະສີວິສຸດອຸດຕະມະໂພທິຄຸນ ວິບູນທັມມະຣັດຕະນະຍານນາຍົກ ຕຣີປິດົກໂກສົນວິລາດ ພຸດທະບໍຣິສັດຄາຣະວະສະຖານ (ມະຫາງອນ ດຳລົງບຸນ ມະຫາເຖຣະເຈົ້າ) ຣັດຕະນະມະຫາສັງຄະປາໂມກ ເຊິ່ງເປັນປະທານສູນກາງອົງການດັ່ງກ່າວ ໄດ້ລະພະສະລີລະສັງຂານແລ້ວ ເມື່ອຕອນເຊົ້າຂອງມື້ນີ້ (24 ມີນາ 2020).
ແຈ້ງການດັ່ງກ່າວໄດ້ຖືເຜີຍແຜ່ອອກມາຜ່ານທາງເຟສບຸກທາງການຂອງສູນກາງ ອພສ ເມື່ອຕອນເຊົ້າຂອງມື້ນີ້ ໂດຍມີເນື້ອໃນລະອຽດລະບຸວ່າ:
"ແຈ້ງການ ຂ່າວມະຫາວິປະໂຍກ (ຄວາມໂສກເສົ້າສະຫຼົດໃຈ). ເລື່ອງການລະພະສະລີລະສັງຂານ ສ້ຽງພະຊົນມາຍຸ ຂອງ ອົງພະຍອດແກ້ວມະຫາສັງຄະສຸທຳມາທິບໍດີ (ມະຫາງອນ ດຳຣົງບຸນມະຫາເຖຣະເຈົ້າ) ຣັດຕະນະມະຫາສັງຄະປາໂມກ ປະທານສູນກາງອົງການພຸດທະສາສະໜາສຳພັນ ແຫ່ງ ສປປ ລາວ.
ສູນກາງອົງການພຸດທະສາສະໜາສຳພັນ ແຫ່ງ ສປປ ລາວ ຂໍແຈ້ງຂ່າວ ມະຫາວິປະໂຍກ (ຄວາມເສົ້າສະຫຼົດໃຈອັນໃຫຍ່ຫຼວງ) ມາຍັງ ການນຳພັກລັດ, ການຈັດຕັ້ງ ພໍ່ແມ່ຄູບາອາຈານ, ພະສົງສາມະເນນ ອອກຕົນຍາດໂຍມ ພຸດທະສາສະນິກະຊົນລາວບັນດາເຜົ່າ ທັງພາຍໃນ ແລະ ຕ່າງປະເທດ ຊາບວ່າ:
ບັດນີ້ ອົງພະຍອດແກ້ວມະຫາສັງຄະສຸທຳມາທິບໍດີ ປັນຈະສີວິສຸດອຸດຕະມະໂພທິຄຸນ ວິບູນທັມມະຣັດຕະນະຍານນາຍົກ ຕຣີປິດົກໂກສົນວິລາດ ພຸດທະບໍຣິສັດຄາຣະວະສະຖານ (ມະຫາງອນ ດຳຣົງບຸນມະຫາເຖຣະເຈົ້າ) ຣັດຕະນະມະຫາສັງຄະປາໂມກ ປະທານສູນກາງອົງການພຸດທະສາສະໜາສຳພັນ ແຫ່ງ ສປປ ລາວ ໄດ້ ລະສະລີລະສັງຂານສ້ຽງພະຊົນມາຍຸແລ້ວ ໃນ ວັນອັງຄານ ວັນທີ 24 ມີນາ ພະພຸດທະສັງກາດ 2562 (ຄຣິດຕະສັງກາດ 2020) ທີ່ ໂຮງໝໍ 103 ນະຄອນຫຼວງວຽງຈັນ ລວມສິລິຊົນມາຍຸ ໄດ້ 91 ປີ, 91 ວັນ, ວັດສາຍຸການ 71 ພັນສາ.
ປັດຈຸບັນ ພະສະລີລະສັງຂານ ໄດ້ນຳໄປປະດິດສະຖານຕັ້ງໄວ້ໃຫ້ບຳເພັນກຸສົນສັມປະທາສັກກາລະບູຊາ ທີ່ ຫໍທຳມະສະພາ ຊັ້ນ 2 ວັດພະທາດຫຼວງເໜືອ ເມືອງໄຊເຊດຖາ ນະຄອນຫຼວງວຽງຈັນ.
ລາຍລະອຽດຕ່າງໆ ພ້ອມດ້ວຍ ກັບກຳນົດການຖະຫວາຍພະເພີງພະສະລີລະສັງຂານ ທາງສູນກາງ ອພສ ຈະໄດ້ແຈ້ງຕາມພາຍຫຼັງ.
ຂໍຂອບໃຈ